S-291/2011

Mál þetta, sem dómtekið var mánudaginn 23. janúar sl., er höfðað með ákæruskjali lögreglustjórans á Akureyri, útgefnu 20. desember sl., á hendur X:

„fyrir umferðar- og fíkniefnalagabrot:

I.

Með því að hafa miðvikudagsmorguninn 19. október 2011, ekið bifreiðinni [...], undir áhrifum fíkniefna (í blóði mældist tetrahýdrókannabínól, 0,8 ng/ml.) frá heimili sínu um [...], Hamarstíg, Þórunnarstræti og Bjarkastíg, þar sem lögreglan stöðvaði akstur hans.

Telst þetta varða við 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, sbr. lög nr. 66, 2006.

II.

Með því að hafa þetta sama kvöld verið með í vörslum sínum á heimili sínu að [...] á Akureyri, 98,08 grömm af hassi og 0.93 grömm af tóbaksblönduðu kannabisefni og fyrir að hafa í byrjun október 2011, keypt 140 grömm af maríhúana af aðila í Reykjavík og afhent ónafngreindum aðila á Akureyri 15 grömm af því efni og selt síðan mismuninn af því sem þá var eftir og því sem var haldlagt til aðila hér á Akureyri, eða um það bil 27 grömm.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65,1974, sbr. síðari breytingar og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind er í efnaskrá nr. 21.499 og áætlaða fjárhæð ávinnings ákærða af þessu broti, allt að 150.000 krónur, samkvæmt 69. gr.almennra hegningarlaga nr. 19,1940, sbr. 2. gr. laga nr. 149, 2009 og 6. mgr. og 7. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001. Jafnframt er gerð sú krafa að ákærði sæti sviptingu ökuréttar samkvæmt 101. gr. og 102. gr. nefndra umferðarlaga, sbr. 18. gr. laga nr. 66, 2006.“

Sækjandi leiðréttir verknaðarlýsingu II. kafla ákærðu að því leyti að hið rétta er að ákærði hafi keypt 140 gr. af hassi en ekki maríhúana.

Ákærði krefst vægustu refsingar sem lög leyfa.

I.

Fyrir dómi viðurkenndi ákærði skýlaust að hafa gerst sekur um þá háttsemi sem honum er gefin að sök í I. og II. kafla ákæru. Jafnframt samþykkti hann kröfu ákæruvalds um upptöku á tilgreindu magni af fíkniefnum og fjármunum eins og rakið er í niðurlagi ákærunnar.

Með játningu ákærða, sem ekki er ástæða til að efa að sé sannleikanum samkvæm og kemur heim og saman við rannsóknargögn málsins, er nægilega sannað að hann hafi gerst sekur um þá háttsemi sem lýst er í ákæru og er þar rétt heimfærð til laga. Verður dómur lagður á málið án frekari sönnunarfærslu með heimild í 164. gr. laga nr. 88/2008 um meðferð sakamála.

II.

Ákærði hefur tvívegis áður sætt refsingu samkvæmt vottorði sakaskrár ríkisins fyrir brot gegn 2., sbr. 5. og 6. gr. laga nr. 65, 1974 um ávana- og fíkniefni. Í janúar 2011 var honum gert að greiða 38.000 króna sekt og þann 20. október sl. var honum gert að greiða 67.000 króna sekt til ríkissjóðs.

Refsing ákærða þykir, meðal annars með hliðsjón af 78. gr. almennra hegningarlaga, hæfilega ákveðin fangelsi í 60 daga og 70.000 krónur í sekt til ríkissjóðs.

Ákærði játaði brot sín skýlaust og þykir með hliðsjón af ákvæðum 70. gr. almennu hegningarlaganna fært að fresta framkvæmd fangelsisrefsingar hans og skal hún niður falla að liðnum 2 árum frá uppkvaðningu dómsins að telja, haldi hann almennt skilorð 57. gr. laga nr. 19, 1940. Greiði ákærði eigi sektina innan fjögurra vikna frá birtingu dómsins að telja, sæti hann fimm daga fangelsi að telja.

Með vísan til 101. gr. og 102. gr. umferðarlaga ber að svipta ákærða ökurétti og þykir sú svipting hæfilega ákveðin 4 mánuðir frá uppkvaðningu dómsins.

Að kröfu ákæruvalds og með vísan til framangreinda laga og reglugerðarákvæða skulu gerð upptæk til ríkissjóðs þau fíkniefni sem lögreglan lagði hald á og tilgreind er í efnaskrá nr. 21.499, auk fjárhæð ávinnings ákærða af brotinu, 150.000 krónur.

Af kröfu ákæruvalds og með vísan til 1. mgr. 218. gr. laga nr. 88, 2008, ber að dæma ákærða til að greiða allan sakarkostnað, en samkvæmt yfirlit lögreglustjóra nemur sá kostnaður 70.135 krónum.

Dóminn kveður upp Ó-kk-nf Ó-kk-nf héraðsdómari.

D ó m s o r ð :

Ákærði, X, sæti fangelsi í 60 daga, en fresta skal fullnustu refsingarinnar og hún falla niður að 2 árum liðnum frá uppkvaðningu dómsins að telja, haldi hann almennt skilorð 57. gr. laga nr. 19, 1940.

Ákærði greiði 70.000 króna sekt til ríkissjóðs og komi fimm daga fangelsi í stað sektarinnar verði hún eigi greidd innan fjögurra vikna frá birtingu dóms að telja.

Ákærði er sviptur ökurétti í 4 mánuði frá birtingu dómsins að telja.

Ákærði sæti upptöku á 98,08 grömmum af hassi og 0,93 grömmum af tóbaksblönduðu kannabisefni, sbr. efnaskrá lögreglunnar nr. 21.499, auk fjárhæð ávinnings ákærða af brotinu, 150.000 krónur.

Ákærði greiði 70.135 krónur í sakarkostnað.